کرونا وائرس کوریج: وائٹ ہاؤس کی تنقید پر وائس آف امریکہ کا سخت ردعمل 
وائٹ ہاؤس کا الزام ہے کہ وائس آف امریکہ نے کرونا وائرس کوریج کے دوران امریکہ کے بجائے چین اور ایران جیسی "آمرانہ" ریاستوں کا نکتہ نظر پیش کیا۔ وی او اے نے ردعمل میں کہا ہے کہ ادارے نے صحافتی اُصولوں کے تحت تصویر کا ہر رُخ پیش کیا ہے۔
ویب ڈیسک — وائٹ ہاؤس کی جانب سے جاری کیے گئے ایک بیان میں چین کے حوالے سے وائس آف امریکہ کی کوریج کو خاص طور پر نشانہ بنایا گیا۔ بیان میں امریکی عوام کو مخاطب کرتے ہوئے کہا گیا کہ "وائس آف امریکہ" آپ کے ٹیکس کے پیسوں سے آمرانہ حکومتوں کی آواز بن رہا ہے۔ " بیان میں چین کے شہر ووہان میں معمولات زندگی بحال ہونے اور ایرانی وزیر خارجہ کی امریکہ پر تنقید کی خبروں کا حوالہ دیا گیا تھا۔ وائٹ ہاؤس کا کہنا تھا کہ 200 ملین ڈالر کے سرکاری فنڈ سے چلنے والا وی او اے امریکہ کے بجائے اس کے حریفوں کی آواز بنتا ہے۔ ایک ٹوئٹ میں وائٹ ہاؤس کے ڈائریکٹر سوشل میڈیا ڈین سکاوینو نے وائس آف امریکہ پر تنقید کرتے ہوئے کہا کہ ادارہ امریکہ کے لیے 'بدنامی' کا باعث بن رہا ہے۔ وائس آف امریکہ نے تنقید پر سخت ردعمل دیتے ہوئے کہا ہے کہ ادارے نے کرونا وائرس کی کوریج کے دوران صحافتی اُصولوں پر عمل کرتے ہوئے تصویر کا ہر رخ پیش کرنے کی کوشش کی ہے۔ وی او اے کی ڈائریکٹر اماندا بینٹ کی جانب سے جاری کیے گئے تفصیلی بیان میں کہا گیا ہے کہ عوام کے پیسوں اور حکومت کے زیرِ اثر چلنے والے صحافتی اداروں کے درمیان فرق ہے۔ وی او اے کے چارٹر کے تحت "ہم کہانی کا ہر رُخ پیش کرنے کے پابند ہیں۔ " بیان میں اُن خبروں کے لنک بھی منسلک کیے گئے ہیں جن میں وائرس سے نمٹنے کے لیے چین کے ناقص انتظامات کا بھی احاطہ کیا گیا ہے۔ اماندا بینٹ کا کہنا تھا کہ دیگر امریکی ذرائع ابلاغ کی طرح وی او اے پر بھی چین میں کوریج پر ممانعت تھی۔ لیکن ان حالات میں بھی ادارہ وہاں کی صورتِ حال اور حقائق منظر عام پر لاتا رہا۔ وائس آف امریکہ یو ایس ایجنسی فور گلوبل میڈیا (یو ایس اے جی ایم) کی سرکاری فنڈنگ کے تحت چلنے والا ادارہ ہے، جس کے تحت ریڈیو فری یورپ، ریڈیو لبرٹی اور ریڈیو فری ایشیا جیسے ادارے بھی کام کر رہے ہیں۔